PMIndiaData/PMIndiaSum huggingface dataset:
വിശ്വ ഉമിയധം സമുച്ചയത്തിനു പ്രധാനമന്ത്രി തറക്കല്ലിട്ടു

അഹമ്മദാബാദിലെ ജസ്പൂരില്‍ വിശ്വ ഉമിയധം സമുച്ചയത്തിനു പ്രധാനമന്ത്രി ശ്രീ. നരേന്ദ്ര മോദി തറക്കല്ലിട്ടു. ഊര്‍ജസ്വലമായ ജനക്കൂട്ടത്തെ അഭിസംബോധന ചെയ്യവേ, നമ്മുടെ സമൂഹത്തെ ശക്തമാക്കുന്നതില്‍ സന്ന്യാസിമാര്‍ക്കുള്ള പങ്ക് ആര്‍ക്കും മറക്കാവതല്ലെന്ന് അദ്ദേഹം പറഞ്ഞു. അവര്‍ നമുക്കു വിലയേറിയ പാഠങ്ങള്‍ പകര്‍ന്നുതന്നുവെന്ന് അദ്ദേഹം പറഞ്ഞു. ദുരാചാരങ്ങളെയും അടിച്ചമര്‍ത്തലിനെയും അതിജീവിക്കാനുള്ള കരുത്തും അവര്‍ നമുക്കു നല്‍കിയെന്നു പ്രധാനമന്ത്രി വ്യക്തമാക്കി. ഭൂതകാലത്തെ നന്മയെ ഉള്‍ക്കൊള്ളാനും അതേസമയം, ഭാവിക്കായി ഒരുങ്ങാനും കാലത്തിനൊത്തു മാറാനും സന്ന്യാസിമാര്‍ നമ്മെ പഠിപ്പിച്ചുവെന്ന് അദ്ദേഹം തുടര്‍ന്നു വിശദീകരിച്ചു. ജനങ്ങള്‍ക്കു ഗുണകരമായ പദ്ധതികളെക്കുറിച്ചു പരാമര്‍ശിക്കവേ, ചെറിയ രീതിയില്‍ കാര്യങ്ങള്‍ ചെയ്യുന്നതിനോടു കേന്ദ്ര ഗവണ്‍മെന്റിനു യോജിപ്പില്ലെന്നു പ്രധാനമന്ത്രി വ്യക്തമാക്കി. കേന്ദ്ര ഗവണ്‍മെന്റ് എല്ലാ കാര്യങ്ങളും സമൂഹത്തിലെ എല്ലാ വിഭാഗങ്ങള്‍ക്കും ഗുണകരമാകുംവിധം വലിയ തോതിലാണു ചെയ്യുകയെന്നും അദ്ദേഹം പറഞ്ഞു. യുവാക്കള്‍ക്കു മെച്ചപ്പെട്ട വിദ്യാഭ്യാസം നല്‍കുന്നതിന് ഊന്നല്‍ നല്‍കേണ്ടതുണ്ടെന്നു പ്രധാനമന്ത്രി വ്യക്തമാക്കി. മാഉമിയയില്‍ വിശ്വസിക്കുന്ന ആര്‍ക്കും പെണ്‍ഭ്രൂണഹത്യയെ പിന്‍തുണയ്ക്കാന്‍ സാധിക്കില്ലെന്നു ശ്രീ. നരേന്ദ്ര മോദി പറഞ്ഞു. ലിംഗവിവേചനം ഇല്ലാത്ത സമൂഹം കെട്ടിപ്പടുക്കാനായി പ്രയത്‌നിക്കണമെന്നു ജനങ്ങളോടു പ്രധാനമന്ത്രി അഭ്യര്‍ഥിച്ചു.
കുടിയേറ്റക്കാരുടെയും, സ്വദേശത്തേയ്ക്ക് തിരിച്ചയക്കുന്നവരുടെയും ദുരിതാശ്വാസത്തിനും പുനരധിവാസത്തിനുമായുള്ള സമഗ്ര പദ്ധതികള്‍ക്ക് കേന്ദ്ര മന്ത്രിസഭയുടെ അംഗീകാരം

കുടിയേറ്റക്കാരുടെയും, സ്വദേശത്തേയ്ക്ക് തിരിച്ചയയ്ക്കുന്നവരുടെയും, ദുരിതാശ്വാസ പുനരധിവാസ പ്രവര്‍ത്തനങ്ങള്‍ക്കായുള്ള കേന്ദ്ര ആഭ്യന്തര മന്ത്രാലയത്തിന്റെ 8 പദ്ധതികള്‍ 2020 മാര്‍ച്ച് വരെ ദീര്‍ഘിപ്പിക്കുന്നതിന് പ്രധാനമന്ത്രി ശ്രീ.നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. സാമ്പത്തിക ബാധ്യത : 2017-18 മുതല്‍ 2019-20 വരെയുള്ള കാലയളവില്‍ ഈ പദ്ധതികള്‍ക്കുള്ള മൊത്തം സാമ്പത്തിക ബാധ്യത 3183 കോടി രൂപയാണ്. പദ്ധതിക്കുള്ള വാര്‍ഷിക ബാധ്യത 2017-18 ല്‍ 911 കോടി രൂപയും, 2018-19 ല്‍ 1372 കോടി രൂപയും, 2019-20 ല്‍ 900 കോടി രൂപയുമായിരിക്കും. പ്രയോജനങ്ങള്‍ : അഭയാര്‍ത്ഥികള്‍, കുടിയൊഴിപ്പിക്കപ്പെട്ടവര്‍, ഭീകരാക്രമണങ്ങള്‍, വര്‍ഗ്ഗീയ കലാപങ്ങള്‍, മാവോയിസ്റ്റ് ആക്രമണങ്ങള്‍, അതിര്‍ത്തിക്കപ്പുറത്തുനിന്നുള്ള വെടിവയ്പ്പ്, മൈന്‍ സ്‌ഫോടനങ്ങള്‍ മുതലായവയ്ക്ക് ഇരയാകുന്ന സിവിലിയന്‍മാര്‍ എന്നിവരുടെ ദുരിതാശ്വാസത്തിനും പുനരധിവാസത്തിനുമുള്ളതാണ് ഈ പദ്ധതികള്‍. വിശദാംശങ്ങള്‍ : നിലവില്‍ പ്രവര്‍ത്തികമായ പദ്ധതികളാണ് ഈ 8 എണ്ണവും 1. പാക് അധിനിവേശ കശ്മീര്‍, ജമ്മു കാശ്മീരിലെ ചാമ്പ് എന്നിവിടങ്ങളില്‍ നിന്ന് കുടിയൊഴിപ്പിക്കപ്പെട്ടവര്‍ക്ക് എന്നിവര്‍ക്കാ യുള്ള ഒറ്റത്തവണ കേന്ദ്ര ധനസഹായം. 2. ഇന്ത്യയും, ബംഗ്ലാദേശും തമ്മില്‍ ഒപ്പുവച്ച കരയിലെ അതിര്‍ത്തി കരാര്‍ പ്രകാരം ഇരു രാജ്യങ്ങളിലേയും എന്‍ക്ലേവുകളില്‍ വസിച്ചിരുന്നവരുടെ പുനരധിവാസ പാക്കേജും അടിസ്ഥാന സൗകര്യ വികസനവും 3. തമിഴ്‌നാട്ടിലെയും ഒഡിഷയിലെയും ക്യാമ്പുകളില്‍ കഴിയു#്‌ന ശ്രീലങ്കന്‍ അഭയാര്‍ത്ഥികള്‍ക്കുള്ള ധനസഹായം 4. ടിബറ്റന്‍ കുടിയേറ്റ പ്രദേശങ്ങളുടെ ഭരണപരവും, സാമൂഹിക ക്ഷേമ പരമവുമായ ചെലവുകള്‍ക്ക് സെന്‍ട്രല്‍ ടിബറ്റന്‍ റിലീഫ് കമ്മറ്റിക്ക് 5 വര്‍ഷത്തേയ്ക്കുള്ള ഗ്രാന്റ് 5. ത്രിപുരയിലെ ദുരിതാശ്വാസ ക്യാമ്പുകളില്‍ പാര്‍പ്പിച്ചിട്ടുള്ള ബ്രൂ വംശജരുടെ ചെലവിനായി തൃപുര ഗവണ്‍മെന്റിനുള്ള ഗ്രാന്റ്. 6. ത്രിപുരയില്‍ നിന്ന് മിസോറാമിലെത്തില ബ്രൂ/ റിയാംഗ് കുടുംബങ്ങളുടെ പുനരധിവാസം. 7. 1984 ലെ സിഖ് വിരുദ്ധ കലാപത്തില്‍ മരണമടഞ്ഞവരുടെ ആശ്രിതര്‍ക്ക് 5 ലക്ഷം രൂപയാക്കി വര്‍ദ്ധിപ്പിച്ച സഹായധനം 8. രാജ്യത്തിനുള്ളില്‍ ബോംബ്, മൈന്‍ സ്‌ഫോടനങ്ങള്‍, മാവോയിസ്റ്റ് അക്രമം, വര്‍ഗ്ഗീയ കലാപം, ഭീകരാക്രമണങ്ങള്‍ മുതലായവയില്‍ മരണമടയുന്നവരുടെ കുടുംബാംഗങ്ങള്‍ക്കുള്ള കേന്ദ്ര സഹായ പദ്ധതി.
ദ്വീപുകളുടെ സമഗ്ര വികസനത്തിന്റെ പുരോഗതി പ്രധാനമന്ത്രി അവലോകനം ചെയ്തു

ദ്വീപുകളുടെ സമഗ്ര വികസനത്തിനായുള്ള പദ്ധതികളുടെ പുരോഗതി പ്രധാനമന്ത്രി ശ്രീ. നരേന്ദ്ര മോദി ഇന്ന് അവലോകനം ചെയ്തു. 2017 ജൂണ്‍ 1ന് കേന്ദ്ര ഗവണ്‍മെന്റ് ഒരു ദ്വീപ് വികസന ഏജന്‍സിക്ക് രൂപം നല്‍കിയിരുന്നു. സമഗ്രവികസനത്തിനായി 26 ദ്വീപുകളെ പട്ടികയിലുള്‍പ്പെടുത്തിയിരുന്നു. പ്രധാനപ്പെട്ട പശ്ചാത്തല വികസന പദ്ധതികള്‍, ഡിജിറ്റല്‍ കണക്ടിവിറ്റി, ഹരിതോര്‍ജ്ജം, ഉപ്പ് വേര്‍തിരിക്കല്‍ പ്ലാന്റുകള്‍, മാലിന്യപരിപാലനം, മത്സ്യബന്ധന പ്രോത്സാഹനം, വിനോദസഞ്ചാരാധിഷ്ഠിത പദ്ധതികള്‍ എന്നിവയുള്‍പ്പെടെ സമഗ്ര വികസനത്തിന്റെ ഘടകങ്ങള്‍ സംബന്ധിച്ച് നിതി ആയോഗ് യോഗത്തില്‍ അവതരണം നടത്തി. ആന്‍ഡമാന്‍ നിക്കോബാര്‍ ദ്വീപസമൂഹങ്ങളിലെ പ്രവര്‍ത്തനങ്ങള്‍ വിലയിരുത്തിക്കൊണ്ട് വിനോദസഞ്ചാരത്തിനായി കണ്ടെത്തിയിട്ടുള്ള മേഖലകളില്‍ വിേനാദസഞ്ചാരകേന്ദ്രീകൃതമായ ഒരു പരിസ്ഥിതി വികസിപ്പിക്കുന്നതിന് ഊന്നല്‍ നല്‍കേണ്ടതിന്റെ ആവശ്യകത പ്രധാനമന്ത്രി ഊന്നിപ്പറഞ്ഞു. സൗരോര്‍ജ്ജത്തില്‍ അധിഷ്ഠിതമായി ഊര്‍ജ്ജ സ്വയം പര്യാപ്തയിലേക്ക് അതിവേഗം കുതിക്കുന്നതിന് അദ്ദേഹം ആഹ്വാനം ചെയ്തു. ആന്‍ഡമാന്‍ നിക്കോബാര്‍ ദ്വീപസമൂഹങ്ങള്‍ സന്ദര്‍ശിക്കുന്ന വിദേശികള്‍ക്ക് അനിവാര്യമായ നിയന്ത്രിത മേഖല പെര്‍മിറ്റ് വിതരണംചെയ്യുന്നതിനുള്ള ആഭ്യന്തരവകുപ്പിന്റെ നടപടികളെക്കുറിച്ച് പ്രധാനമന്ത്രിയോട് വിശദീകരിച്ചു. ഈ ദ്വീപുകളെ തെക്കു കിഴക്കന്‍ ഏഷ്യയുമായി കൂടുതല്‍ ബന്ധപ്പെടുത്തുന്നതിനെക്കുറിച്ചും ചര്‍ച്ചചെയ്തു. ലക്ഷദ്വീപിലെ വികസന പ്രവര്‍ത്തനങ്ങള്‍ അവലോകനം ചെയ്യവേ ചൂര മത്സ്യ ബന്ധനം പ്രോത്സാഹിപ്പിക്കുന്നതിനും ”ലക്ഷദ്വീപ് ചൂര” ഒരു ബ്രാന്‍ഡായി വികസിപ്പിക്കുന്നതിനും സ്വീകരിച്ച നടപടികള്‍ പ്രധാനമന്ത്രി വിലയിരുത്തി. ശുചിത്വത്തിന് ലക്ഷദ്വീപ് സ്വീകരിച്ച മുന്‍കൈകളെ പ്രധാനമന്ത്രി അഭിനന്ദിച്ചു. ആന്‍ഡമാന്‍ നിക്കോബാര്‍, ലക്ഷദ്വീപ് ദ്വീപസമൂഹങ്ങളിലെ അടിസ്ഥാനസൗകര്യ വികസനവും യോഗം ചര്‍ച്ചചെയ്തു. കാര്‍ഷികമേഖലയ്ക്ക് ഏറെ സഹായകരമാകാവുന്ന കടല്‍പ്പായല്‍ കൃഷിയും അതുപോലുള്ള മറ്റു മുന്‍കൈകളുടെയും സാദ്ധ്യതകള്‍ പരിശോധിക്കാന്‍ ബന്ധപ്പെട്ട ഉദ്യോഗസ്ഥരോട് പ്രധാനമന്ത്രി നിര്‍ദ്ദേശിച്ചു. കേന്ദ്ര ആഭ്യന്തരമന്ത്രി ശ്രീ രാജ്‌നാഥ് സിംഗ്, ആന്‍ഡമാന്‍ നിക്കോബാര്‍ ദ്വീപസമൂഹങ്ങളിലെ ലെഫ്റ്റനന്റ് ഗവര്‍ണര്‍മാര്‍, നിതി ആയോഗ് സി.ഇ.ഒ, കേന്ദ്ര ഗവണ്‍മെന്റിലെ മുതിര്‍ ഉദ്യോഗസ്ഥര്‍ എന്നിവര്‍ യോഗത്തില്‍ പങ്കെടുത്തു.
കസ്റ്റംസ് വിഷയങ്ങളിലെ സഹകരണം: ഇന്‍ഡോ - അര്‍മേനിയന്‍ കരാറിന് മന്ത്രിസഭയുടെ അനുമതി

ഇന്ത്യയും അര്‍മേനിയയും തമ്മില്‍ കസ്റ്റംസ് വിഷയങ്ങളില്‍ സഹകരിക്കുന്നതിനും പരസ്പരം സഹായിക്കുന്നതിനും കരാര്‍ ഒപ്പുവെക്കുന്നതിനുമുള്ള നിര്‍ദ്ദേശത്തിന് പ്രധാനമന്ത്രി ശ്രീ.നരേന്ദ്ര മോദിയുടെ അധ്യക്ഷതയില്‍ച്ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. ഇരു രാജ്യങ്ങളുടെയും ഗവണ്‍മെന്റുകളുടെ അംഗീകാരം ലഭിച്ച ശേഷം ഈ കരാര്‍ ഒപ്പുവെക്കും. കരാര്‍ പ്രാബല്യത്തില്‍ വരുത്തുന്നതിനുള്ള ദേശീയ നിയമ നടപടികള്‍ പൂര്‍ത്തിയായിക്കഴിഞ്ഞെന്ന് ഇരു രാജ്യങ്ങളും നയതന്ത്ര മാര്‍ഗ്ഗങ്ങളിലൂടെ പരസ്പരം അറിയിച്ചു കഴിഞ്ഞശേഷമുള്ള രണ്ടാമത്തെ മാസത്തിലെ ആദ്യ ദിവസം മുതല്‍ കരാറിന് പ്രാബല്യം ഉണ്ടായിരിക്കും. കസ്റ്റംസ് കുറ്റകൃത്യങ്ങള്‍ തടയാനും ഇതു സംബന്ധിച്ച് അന്വേഷണങ്ങള്‍ നടത്താനും പ്രസക്തമായ വിവരങ്ങള്‍ ലഭിക്കുന്നതിന് ഈ കരാര്‍ സഹായിക്കും. പശ്ചാത്തലം ഇരു രാജ്യങ്ങളിലെയും കസ്റ്റംസ് അധികാരികള്‍ തമ്മില്‍ വിവരങ്ങളും രഹസ്യ വിവരങ്ങളും കൈമാറുന്നതിനും കസ്റ്റംസ് നിയമങ്ങള്‍ നടപ്പിലാക്കുന്നതിനും കസ്റ്റംസ് നിയമലംഘനങ്ങള്‍ തടയുന്നതിനും അതേക്കുറിച്ച് അന്വേഷണം നടത്തുന്നതിനും നിയമാനുസൃതമുള്ള വ്യാപാരം പ്രോത്സാഹിപ്പിക്കുന്നതിനും നിയമാനുസൃതമായ ചട്ടക്കൂട് രൂപീകരിക്കുന്നതിനും ഉദ്യേശിച്ചുള്ളതാണ് ഈ കരാര്‍. ഇരു രാജ്യങ്ങളിലെയും കസ്റ്റംസ് അധികൃതരുടെ സമ്മതത്തോടെ കരാറിന്റെ കരടിന് അന്തിമ രൂപം നല്‍കിയിട്ടുണ്ട്. ഇരു രാജ്യങ്ങളും തമ്മില്‍ വ്യാപാരം ചെയ്യുന്ന ചരക്കുകളുടെ കസ്റ്റംസ് മൂല്യവും ചരക്കുകളുടെ പ്രഭവകേന്ദ്രത്തിന്റെ ആധികാരികത വ്യക്തമാക്കുന്ന സര്‍ട്ടിഫിക്കറ്റുകളും സംബന്ധിച്ച് ഇന്ത്യന്‍ കസ്റ്റംസിനുള്ള ആശങ്കകളും ആവശ്യങ്ങളും പരിഹരിച്ചാണ് കരാറിന് രൂപം നല്‍കിയിട്ടുള്ളത്.
ലോക ഉപഭോക്തൃ ദിനത്തില്‍ പ്രധാനമന്ത്രിയുടെ ആശംസ

ലോക ഉപഭോക്തൃ ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി ആശംസകള്‍ അറിയിച്ചു. പ്രധാനമന്ത്രി പറഞ്ഞു, ‘ലോക ഉപഭോക്തൃ ദിനത്തില്‍ ആശംസകള്‍. സമ്പദ്ഘടനയില്‍ ഉപഭോക്താവ് ഒരു സുപ്രധാന പങ്ക് വഹിക്കുന്നു. ഉപഭോക്തൃ സംരക്ഷണത്തില്‍ മാത്രമല്ല ഉപഭോക്താക്കളുടെ സമൃദ്ധിയിലും കേന്ദ്ര ഗവണ്‍മെന്റ് ശ്രദ്ധ കേന്ദ്രീകരിക്കുന്നുണ്ട്.’
ബീഹാര്‍ അപകടത്തിലെ ജീവഹാനിയില്‍ പ്രധാനമന്ത്രി ദുഖം രേഖപ്പെടുത്തി

ബീഹാര്‍ റോഡ് അപകടത്തിലെ ജീവഹാനിയില്‍ പ്രധാനമന്ത്രി ശ്രീ. നരേന്ദ്ര മോദി ദുഖം രേഖപ്പെടുത്തി. പ്രധാനമന്ത്രി പറഞ്ഞു, ‘ബീഹാറിലെ അറാറിയയില്‍ ഉണ്ടായ റോഡ് അപകടത്തില്‍ പൊലിഞ്ഞ ജീവനുകളെ ഓര്‍ത്ത് ദുഖിക്കുന്നു. മരണമടഞ്ഞവരുടെ കുടുംബാംഗങ്ങള്‍ക്കൊപ്പമാണ് എന്റെ ചിന്തകള്‍. പരിക്കേറ്റവര്‍ വേഗത്തില്‍ സുഖം പ്രാപിക്കട്ടെയെന്ന് ഞാന്‍ പ്രാര്‍ത്ഥിക്കുന്നു.’
ആദ്യ സിംഗപ്പൂർ ഓപ്പൺ കിരീടം നേടിയ പി വി സിന്ധുവിനെ പ്രധാനമന്ത്രി അഭിനന്ദിച്ചു

ആദ്യമായി സിംഗപ്പൂർ ഓപ്പൺ കിരീടം നേടിയ പി വി സിന്ധുവിനെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ഇത് രാജ്യത്തിന് അഭിമാന നിമിഷമാണെന്നും ഭാവി കളിക്കാർക്ക് പ്രചോദനം നൽകുമെന്നും ശ്രീ മോദി പറഞ്ഞു. കേന്ദ്ര കായിക മന്ത്രി ശ്രീ അനുരാഗ് സിംഗ് താക്കൂറിന്റെ ട്വീറ്റിന് മറുപടിയായി പ്രധാനമന്ത്രി പറഞ്ഞു : “ആദ്യമായി സിംഗപ്പൂർ ഓപ്പൺ കിരീടം നേടിയ പി സിന്ധുവിനെ ഞാൻ അഭിനന്ദിക്കുന്നു. അവർ വീണ്ടും തന്റെ അസാധാരണമായ കായിക കഴിവുകൾ പ്രകടിപ്പിക്കുകയും വിജയം നേടുകയും ചെയ്തു. ഇത് രാജ്യത്തിന് അഭിമാന നിമിഷമാണ്, ഭാവി കളിക്കാർക്ക് ഇത് പ്രചോദനം നൽകും.”
1918ല്‍ ഹൈഫ മോചിപ്പിക്കാനായി ജീവന്‍ ബലികൊടുത്ത ധീരരായ ഇന്ത്യന്‍ സൈനികരെ പ്രധാനമന്ത്രി അഭിവാദ്യം ചെയ്തു

1918ല്‍ ഹൈഫ മോചിപ്പിക്കാനായി ജീവന്‍ ബലികൊടുത്ത ധീരരായ ഇന്ത്യന്‍ സൈനികരെ പ്രധാനമന്ത്രി ശ്രീ. നരേന്ദ്ര മോദി അഭിവാദ്യം ചെയ്തു. ‘1918ല്‍ ഹൈഫ മോചിപ്പിക്കാനായി ജീവന്‍ ബലികൊടുത്ത ധീരരായ ഇന്ത്യന്‍ സൈനികരെ ഹൈഫ ദിനത്തില്‍ ഞാന്‍ അഭിവാദ്യം ചെയ്യുന്നു. ജൂലൈയില്‍ ഹൈഫ സന്ദര്‍ശിച്ച് ആദരാഞ്ജലിയര്‍പ്പിക്കാന്‍ സാധിച്ചതു ഭാഗ്യമായി കരുതുന്നു’, പ്രധാനമന്ത്രി പറഞ്ഞു.
പ്രധാനമന്ത്രി നാളെ മുദ്ര ഗുണഭോക്താക്കളുമായി സംവദിക്കും

നാളെ തലസ്ഥാനത്തു നടക്കുന്ന ചടങ്ങില്‍ പ്രധാനമന്ത്രി ശ്രീ. നരേന്ദ്ര മോദി രാജ്യത്തിന്റെ വിവിധ ഭാഗങ്ങളിലുള്ള നൂറിലേറെ മുദ്ര ഗുണഭോക്താക്കളുമായി സംവദിക്കും. ജാമ്യമില്ലാതെ വേഗത്തില്‍ വായ്പകള്‍ അനുവദിക്കുക വഴി യുവാക്കളില്‍ സംരംഭകത്വത്തോടുള്ള താല്‍പര്യം വളര്‍ത്താന്‍ ഉദ്ദേശിച്ചുള്ള ഗവണ്‍മെന്റിന്റെ മുന്‍നിര പദ്ധതികളിലൊന്നാണു പ്രധാനമന്ത്രി മുദ്ര യോജന (പി.എം.എം.വൈ.). 2018 മാര്‍ച്ച് 23 വരെ 2,28,144.72 കോടി രൂപ മൂല്യം വരുന്ന 4,53,51,509 വായ്പകള്‍ അനുവദിച്ചിട്ടുണ്ട്. ഇതുവരെ ഈ പദ്ധതിപ്രകാരം ആകെ വിതരണം ചെയ്തത് 2,20,596.05 കോടി രൂപയാണ്. കോര്‍പറേറ്റിതര ചെറുകിട വാണിജ്യമേഖല(എന്‍.സി.എസ്.ബി.എസ്.)യ്ക്കു പ്രോല്‍സാഹനം നല്‍കാനും സാമ്പത്തിക സൗകര്യമൊരുക്കാനുമായി 2015 ഏപ്രില്‍ എട്ടിനാണു പദ്ധതിക്കു തുടക്കമിട്ടത്. ശിശു, കിഷോര്‍, തരുണ്‍ എന്നീ വിഭാഗങ്ങളിലായി എളുപ്പത്തില്‍ അനുവദിക്കപ്പെടുന്ന മൂന്നു തരം വായ്പകളാണ് ഉള്ളത്. പദ്ധതിപ്രകാരം വരുമാനം ലക്ഷ്യമിട്ടുള്ള പ്രവര്‍ത്തനങ്ങള്‍ക്കായുള്ള പത്തു ലക്ഷം രൂപ വരെയുള്ള വായ്പകള്‍ പി.എം.എം.വൈ. വായ്പകളായി പരിഗണിക്കും. ശിശു വിഭാഗത്തില്‍ 50,000 രൂപ വരെയും കിഷോര്‍ വിഭാഗത്തില്‍ 50,000 മുതല്‍ അഞ്ചു ലക്ഷം വരെ രൂപയും തരുണ്‍ വിഭാഗത്തില്‍ അഞ്ചു ലക്ഷം മുതല്‍ പത്തു ലക്ഷം വരെ രൂപയുമാണു വായ്പ അനുവദിക്കുക. കൃഷിയുമായി ബന്ധപ്പെട്ടതും, എന്നാല്‍ കാര്‍ഷികവിള വായ്പകളും കനാലുകള്‍, ജലസേചനം, കിണറുകള്‍ എന്നിവയ്ക്കും അനുബന്ധ കാര്യങ്ങള്‍ക്കുമായുള്ള വായ്പകളും ഒഴികെയുള്ളതുമായ, ജീവിതോപാധിക്കോ വരുമാനം നേടുന്നതിനോ ഉള്ള വായ്പകളും ഏപ്രില്‍ 2016 മുതല്‍ പ്രധാനമന്ത്രി മുദ്ര യോജനയില്‍ പെടുത്തിയിട്ടുണ്ട്.
ഇന്ത്യയും കിര്‍ഗിസും തമ്മിലുള്ള ഇരട്ടനികുതി ഒഴിവാക്കുന്നതിനുള്ള  കരാര്‍ ഭേദഗതിക്ക് അംഗീകാരം

ഇന്ത്യയും കിര്‍ഗിസ് റിപ്പബ്ലിക്കും തമ്മിലുള്ള ഇരട്ടനികുതി ഒഴിവാക്കുന്നതിനും അതിലൂടെ വരുമാനത്തിലുള്ള നികുതിവെട്ടിപ്പ് ഒഴിവാക്കുന്നതിനും ഔദ്യോഗിക കരാര്‍ ഭേദഗതി ചെയ്യുന്നതിന് പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. ഇരട്ട നികുതി ഒഴിവാക്കല്‍ കരാറിലെ(ഡി.ടി.എ.എ) ഔദ്യോഗിക ഭേദഗതി ഡി.ടി.എ.എയിലെ 26-ാം അനുചേ്ഛദം ഭേദഗതി ചെയ്ത് ഇതിനെ അന്തര്‍ദ്ദേശീയ നിലവാരത്തില്‍ എത്തിക്കുന്നതിനുള്ളതാണ്. ഈ പതുക്കുന്ന അനുചേ്ഛദം വിവരങ്ങള്‍ കഴിയുന്നത്ര വിശാലമായി നല്‍കുന്നത് സാദ്ധ്യമാക്കും. ഡി.ടി.എ.എയുടെ നിലവിലെ അനുചേ്ഛദം 26ല്‍ പുതുതായി നാലും അഞ്ചും പാരഗ്രാഫുകള്‍ കൂട്ടിച്ചേര്‍ക്കും. ഏത് രാജ്യത്തുനിന്നാണോ വിവരങ്ങള്‍ ചോദിക്കുന്നത് അത് ആ രാജ്യത്തിന് ആഭ്യന്തര നികുതി താല്‍പര്യമില്ല എന്നു പറഞ്ഞും വിവരങ്ങള്‍ ഒരു ബാങ്കോ, സാമ്പത്തിക സ്ഥാപനമോ പിടിച്ചുവച്ചിരിക്കുകയാണ് എന്ന് പറഞ്ഞും നിഷേധിക്കാനാവില്ല. അതോടൊപ്പം ഡി.ടി.എ.എ.യില്‍ നിന്നും ലഭിക്കുന്ന വിവരങ്ങള്‍ രാജ്യം ചുമതലപ്പെടുത്തുന്ന മറ്റു കാര്യങ്ങള്‍ക്ക് മറ്റ് നിയമനടപ്പാക്കല്‍ ഏജന്‍സികള്‍ക്ക് ഉപയോഗിക്കാനും ഈ ഔദ്യോഗിക രേഖ ശക്തിപ്പെടുത്തും. പശ്ചാത്തലം ഇന്ത്യയും കിര്‍ഗിസ് റിപ്പബ്ലിക്കും തമ്മില്‍ നിലവിലുള്ള ഡി.ടി.എ.എ. 2001 ജനുവരി 10 മുതല്‍ നിലവിലുണ്ടായിരുന്നതും 2001 ഫെബ്രുവരി 7 ന് വിജ്ഞാപനം ചെയ്തതുമാണ്. ഇരട്ടനികുതി ഒഴിവാക്കാനും വരുമാനത്തിലുള്ള നികുതി നഷ്ടം ഇല്ലാതാക്കാനും ഇന്ത്യയും കിര്‍ഗിസും തമ്മില്‍ നിലവിലുള്ള ഡി.ടി.എ.എയില്‍ ഒരു ഔദ്യോഗിക ഭേദഗതി ഒപ്പുവയ്ക്കുന്നതിന് ഇരു രാജ്യങ്ങളും സമ്മതിച്ചു.
പ്രധാനമന്ത്രി മോദി നാളെ ഗുജറാത്തില്‍ ഇസ്രയേല്‍ പ്രധാനമന്ത്രി നെതന്യാഹുവിനെ സ്വീകരിക്കും

ഇസ്രയേല്‍ പ്രധാനമന്ത്രി ശ്രീ. ബെഞ്ചമിന്‍ നെതന്യാഹുവും ശ്രീമതി സാറ നെതന്യാഹുവും നാളെ ഗുജറാത്ത് സന്ദര്‍ശിക്കുമ്പോള്‍ അവര്‍ക്കൊപ്പം പ്രധാനമന്ത്രി ശ്രീ. നരേന്ദ്ര മോദിയും ചേരും. ശ്രീ. നെതന്യാഹുവും ഭാര്യയും അഹമ്മദാബാദില്‍ വിമാനമിറങ്ങിയശേഷം സബര്‍മതി ആശ്രമത്തിലെത്തി മഹാത്മാ ഗാന്ധിക്ക് ആദരാഞ്ജലിയര്‍പ്പിക്കും. വിമാനത്താവളത്തില്‍ ഇവര്‍ക്കു സ്വീകരണം ഏര്‍പ്പെടുത്തിയിട്ടുണ്ട്. അഹമ്മാദാബാദിലെ ദിയോ ധോലെറ ഗ്രാമത്തില്‍ ഐക്രിയേറ്റ് സെന്ററിന്റെ ഉദ്ഘാടനം പ്രധാനമന്ത്രി മോദിയും പ്രധാനമന്ത്രി നെതന്യാഹുവും ചേര്‍ന്നു നിര്‍വഹിക്കും. സ്റ്റാര്‍ട്ടപ്പ് പ്രദര്‍ശനം സന്ദര്‍ശിക്കാനെത്തുന്ന ഇരുവരും സ്റ്റാര്‍ട്ടപ്പ് സി.ഇ.ഒമാരുമായും പുതിയ കണ്ടുപിടിത്തങ്ങള്‍ നടത്തുന്നവരുമായും സംവദിക്കും. ഇരു പ്രധാനമന്ത്രിമാരും ചേര്‍ന്ന് വീഡിയോ ലിങ്കിലൂടെ, ഒരിടത്തുനിന്നു മറ്റൊരിടത്തേക്കു കൊണ്ടുപോകാവുന്ന ജല ലവണ നിര്‍മാര്‍ജന വാന്‍, സുയിഗം താലൂക്കയ്ക്കു സമര്‍പ്പിക്കും. ചടങ്ങിനെ ഇരു നേതാക്കളും അഭിസംബോധന ചെയ്യും. ബാനസ്‌കന്ഥ ജില്ലയിലെ വദ്രദിലുള്ള പച്ചക്കറിക്കായുള്ള മികവിന്റെ കേന്ദ്രം ഇരു പ്രധാനമന്ത്രിമാരും സന്ദര്‍ശിക്കും. കേന്ദ്രത്തിന്റെ പ്രവര്‍ത്തനരീതി അവര്‍ക്കു മുന്നില്‍ വിശദീകരിക്കപ്പെടും. ഭൂജ് ജില്ലയിലെ കുകാമയില്‍ ഈന്തപ്പനയ്ക്കായുള്ള മികവിന്റെ കേന്ദ്രം ഇരുവരും ചേര്‍ന്നു വീഡിയോ ലിങ്കിലൂടെ ഉദ്ഘാടനം ചെയ്യും. ഇരു പ്രധാനമന്ത്രിമാരും കര്‍ഷകരുമായി ഇടപഴകുകയും ചെയ്യും. തുടര്‍ന്നു പ്രധാനമന്ത്രി നെതന്യാഹു മുംബൈക്കു തിരിക്കും.
ഡിസംബര്‍ 31നും ജനുവരി ഒന്നിനുമായി രണ്ടു ചടങ്ങുകളില്‍ പ്രധാനമന്ത്രി വീഡിയോ കോണ്‍ഫറന്‍സിങ്ങിലൂടെ പ്രസംഗിക്കും

ഡിസംബര്‍ 31നും ജനുവരി ഒന്നിനുമായി രണ്ടു പ്രധാന ചടങ്ങുകളില്‍ പ്രധാനമന്ത്രി ശ്രീ. നരേന്ദ്ര മോദി വീഡിയോ കോണ്‍ഫറന്‍സിങ്ങിലൂടെ പ്രസംഗിക്കും. ഡിസംബര്‍ 31നു കേരളത്തില്‍ വര്‍ക്കലയിലെ ശിവഗിരി മഠത്തിലെ 85ാമതു ശിവഗിരി തീര്‍ഥാടന ആഘോഷത്തിന്റെ ഉദ്ഘാടന പ്രസംഗം അദ്ദേഹം നിര്‍വഹിക്കും. ഇന്ത്യയിലെ പ്രമുഖ സന്ന്യാസിമാരിലും സാമൂഹിക പരിഷ്‌കര്‍ത്താക്കളിലും ഒരാളായ ശ്രീ നാരായണ ഗുരുവിന്റെ വിശുദ്ധ കേന്ദ്രമായിരുന്നു ശിവഗിരി. 2018 ജനുവരി ഒന്നിനു പ്രഫ. എസ്.എന്‍.ബോസിന്റെ 125ാമതു ജന്മവാര്‍ഷികാഘോഷത്തിന്റെ ഭാഗമായി കൊല്‍ക്കത്തയില്‍ നടത്തുന്ന പരിപാടിയിലും പ്രധാനമന്ത്രി വീഡിയോ കോണ്‍ഫറന്‍സിങ്ങിലൂടെ പ്രസംഗിക്കും. ബോസ്-ഐന്‍സ്റ്റീന്‍ സ്റ്റാറ്റിസ്റ്റിക്‌സിന്റെ അടിത്തറയേകുംവിധം ക്വാണ്ടം മെക്കാനിക്‌സില്‍ പഠനം നടത്തിയ ഭാരതീയ ഭൗതികശാസ്ത്ര പണ്ഡിതനാണു പ്രഫ. സത്യേന്ദ്ര നാഥ് ബോസ്. ബോസ്-ഐന്‍സ്റ്റീന്‍ സ്റ്റാറ്റിസ്റ്റിക്‌സ് അനുസരിക്കുന്ന ഇനം കണങ്ങള്‍ക്ക് പ്രഫ. ബോസിന്റെ സ്മരണാര്‍ഥമാണു ബോസോണുകള്‍ എന്നു പേരിട്ടിരിക്കുന്നത്.
ബയോടെക്‌നോളജി രംഗത്തുള്ള ഇന്ത്യ-ക്യൂബ, ഇന്ത്യ-കൊറിയ ഉഭയകക്ഷി ധാരണാപത്രങ്ങള്‍ സംബന്ധിച്ചു മന്ത്രിസഭ മുമ്പാകെ വിശദീകരിക്കപ്പെട്ടു

ബയോടെക്‌നോളജി രംഗത്തുള്ള ഇന്ത്യ-ക്യൂബ, ഇന്ത്യ-കൊറിയ ഉഭയകക്ഷി ധാരണാപത്രങ്ങള്‍ സംബന്ധിച്ചു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം മുമ്പാകെ വിശദീകരിക്കപ്പെട്ടു. ധാരണാപത്രങ്ങള്‍ ഒപ്പുവെക്കപ്പെട്ടതു യഥാക്രമം 2018 ജൂണ്‍ 22നു ക്യൂബയിലെ ഹവാനയില്‍ വെച്ചും 2018 ജൂലൈ ഒന്‍പതിനു ന്യൂഡെല്‍ഹിയില്‍ വെച്ചുമാണ്. ശാസ്ത്ര, സാങ്കേതിക രംഗത്ത് സഹകരിക്കാമെന്നു പരസ്പര ധാരണയിലെത്തിയതും വൈദഗ്ധ്യമുള്ളതുമായ മേഖലകളില്‍ സഹകരിക്കാന്‍ ഉതകുന്നതാണു ധാരണാപത്രങ്ങള്‍. പ്രധാന നേട്ടം: ധാരണാപത്രങ്ങള്‍ ഇന്ത്യയും ക്യൂബയുമായും ഇന്ത്യയും കൊറിയുമായും ഉള്ള ഉഭയകക്ഷി ബന്ധം മെച്ചപ്പെടുന്നതിനും ശാസ്ത്ര, സാങ്കേതിക രംഗത്തെ നവീനാശയങ്ങള്‍ സംബന്ധിച്ചു സഹകരിക്കുക വഴി ബയോടെക്‌നോളജി വിദ്യാഭ്യാസം, പരിശീലനം, ഗവേഷണം എന്നീ മേഖലകളില്‍ സഹകരിക്കാന്‍ കൃത്യമായ പദ്ധതി തയ്യാറാക്കുന്നതിനും സഹായകമാകും. പശ്ചാത്തലം: ഇന്‍ഡോ-ക്യൂബ സഹകരണം ബഹുമാനപ്പെട്ട രാഷ്ട്രപതി നടത്തിയ ക്യൂബയിലെ ഹവാന സന്ദര്‍ശനത്തിനിടെ 2018 ജൂണ്‍ 22നാണു ബയോടെക്‌നോളജി രംഗത്തു കൂടുതല്‍ സഹകരിക്കുന്നതിനായുള്ള ഉഭയകക്ഷി ധാരണാപത്രം ഒപ്പുവെക്കപ്പെട്ടത്. കേന്ദ്ര ശാസ്ത്ര, സാങ്കേതിക വകുപ്പും ക്യൂബന്‍ ശാസ്ത്ര, സാങ്കേതിക, പരിസ്ഥിതി മന്ത്രാലയവുമാണ് ഒപ്പുവെച്ചത്. ഇന്ത്യ-കൊറിയ സഹകരണം ബയോ ടെക്‌നോളജി, ബയോ ഇക്കോണമി എന്നീ മേഖലകള്‍ ഉള്‍പ്പെടുന്ന ധാരണാപത്രമാണ് ഇന്ത്യയും കൊറിയയും ഒപ്പുവെച്ചത്. ഇരു രാജ്യങ്ങളും തമ്മില്‍ ശാസ്ത്ര സാങ്കേതിക രംഗത്തും ബയോടെക്‌നോളജി രംഗത്തും വ്യാവസായിക ഗവേഷണവും വികസനവും സംബന്ധിച്ചും ഉഭയകക്ഷി നിക്ഷേപ ഒഴുക്കു സംബന്ധിച്ചും ഉള്ളതാണു ധാരണാപത്രം.
മുംബൈയിലെ ജുഹു ബീച്ചിൽ സംഘടിപ്പിച്ച ക്ലീനാത്തോണിനെ പ്രധാനമന്ത്രി അഭിനന്ദിച്ചു

മുംബൈയിലെ ജുഹു ബീച്ചിൽ സംഘടിപ്പിച്ച ക്ലീനത്തോണിനെ കുറിച്ച് ഡോ ജിതേന്ദ്ര സിംഗ് നടത്തിയ ട്വീറ്റ് പങ്കുവെച്ച് പ്രധാനമന്ത്രി ശ്രീ നരേന്ദ്ര മോദി ഈ കാര്യത്തെ അഭിനന്ദിച്ചു. ശുചീകരണത്തിൽ ഏർപ്പെട്ടിരിക്കുന്ന ആളുകളെ അഭിനന്ദിച്ച ശ്രീ മോദി, നമ്മുടെ തീരങ്ങൾ വൃത്തിയായി സൂക്ഷിക്കുന്നതിൽ ശ്രദ്ധ കേന്ദ്രീകരിക്കേണ്ടത് പ്രധാനമാണെന്ന് പറഞ്ഞു. പ്രധാനമന്ത്രി ട്വീറ്റ് ചെയ്തു : “സ്തുത്യർഹമാണ്… ഈ ശ്രമത്തിൽ ഏർപ്പെട്ടിരിക്കുന്ന എല്ലാവരെയും ഞാൻ അഭിനന്ദിക്കുന്നു. ദൈർഖ്യമുള്ളതും , മനോഹരവുമായ തീരപ്രദേശത്താൽ ഇന്ത്യ അനുഗ്രഹീതമാണ്, നമ്മുടെ തീരങ്ങൾ വൃത്തിയായി സൂക്ഷിക്കുന്നതിൽ ശ്രദ്ധ കേന്ദ്രീകരിക്കേണ്ടത് സുപ്രധാനമാണ്. “
രാജ്യസഭാ ഉപാദ്ധ്യക്ഷനായി തിരഞ്ഞെടുക്കപ്പെട്ട ശ്രീ. ഹരിവംശ് നാരായണ്‍ സിംഗിനെ പ്രധാനമന്ത്രി അഭിനന്ദിച്ചു

രാജ്യസഭാ ഉപാദ്ധ്യക്ഷ തിരഞ്ഞെടുപ്പില്‍ വിജയിച്ച എന്‍.ഡി.എ. സ്ഥാനാര്‍ത്ഥി ജനതാദള്‍ (യു)വിലെ ശ്രീ. ഹരിവംശ് നാരായണ്‍ സിംഗിനെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. തിരഞ്ഞെടുപ്പ് കഴിഞ്ഞ ഉടന്‍ രാജ്യസഭയില്‍ സംസാരിക്കവെ, സഭാ നേതാവായ ശ്രീ. അരുണ്‍ ജയ്റ്റ്‌ലി രോഗവിമുക്തനായി തിരിച്ചെത്തിയതിലുള്ള സന്തോഷവും പ്രധാനമന്ത്രി പ്രകടിപ്പിച്ചു. ക്വിറ്റ് ഇന്ത്യാ പ്രസ്ഥാനത്തിന്റെ വാര്‍ഷികം ഇന്നാണെന്ന് പറഞ്ഞ പ്രധാനമന്ത്രി, 1857 ലെ സ്വാതന്ത്ര്യ സമരം മുതല്‍ സ്വതാന്ത്ര്യ പ്രക്ഷോഭവുമായി ബന്ധപ്പെട്ട ഒരു സ്ഥലമായ ബലിയയില്‍ നിന്നാണ് ശ്രീ. ഹരിവംശ്ജി വന്നിട്ടുള്ളതെന്ന് ചൂണ്ടിക്കാട്ടി. ലോക്‌നായക് ജയപ്രകാശ് നാരായണില്‍ നിന്ന് ശ്രീ. ഹരിവംശ്ജി പ്രചോദനം ഉള്‍ക്കൊണ്ടിട്ടുണ്ടെന്നും അദ്ദേഹം പറഞ്ഞു. മുന്‍ പ്രധാനമന്ത്രി ചന്ദ്രശേഖറുമൊത്തും ശ്രീ. ഹരിവംശ്ജി പ്രവര്‍ത്തിട്ടുണ്ടെന്നും പ്രധാനമന്ത്രി അനുസ്മരിച്ചു. ചന്ദ്രശേഖര്‍ജിയുമൊത്ത് അടുത്ത് പ്രവര്‍ത്തിച്ച ആളെന്ന നിലയ്ക്ക് അദ്ദേഹം രാജി വയ്ക്കുമെന്നത് ഹരിവംശ്ജിക്ക് മുന്‍കൂട്ടി അറിയാമായിരുന്നു. എന്നിരുന്നാലും സ്വന്തം പത്രത്തിന് പോലും അദ്ദേഹം ഈ വാര്‍ത്ത നല്‍കിയില്ലെന്ന് പ്രധാനമന്ത്രി പറഞ്ഞു. പൊതു സേവനത്തോടും, ധാര്‍മ്മികതയോടുമുള്ള അദ്ദേഹത്തിന്റെ പ്രതിബദ്ധതയാണ് ഇത് സൂചിപ്പിക്കുന്നതെന്ന് അദ്ദേഹം പറഞ്ഞു. വളരെയധികം വായിച്ചിട്ടുള്ള ഹരിവംശ്ജി ഒട്ടേറെ രചനകളും നിര്‍വ്വഹിച്ചിട്ടുണ്ടെന്ന് പ്രധാനമന്ത്രി പറഞ്ഞു. വര്‍ഷങ്ങളായി അദ്ദേഹം സമൂഹത്തെ സേവിച്ച് വരികയാണെന്നും അദ്ദേഹം ചൂണ്ടിക്കാട്ടി. രാജ്യസഭാ ഉപാദ്ധ്യക്ഷ സ്ഥാനത്തേയ്ക്ക് മത്സരിച്ച ശ്രീ. ബി.കെ. ഹരിപ്രസാദിനെയും പ്രധാനമന്ത്രി അഭിനന്ദിച്ചു. തിരഞ്ഞെടുപ്പ് സുഗമമായി നടത്തിയതിന് പ്രധാനമന്ത്രി സഭാഭ്യക്ഷനെയും, എല്ലാ അംഗങ്ങളെയും നന്ദി അറിയിച്ചു.
റോഡ് ഗതാഗതത്തിലും റോഡ് വ്യവസായത്തിലും ഉഭയകക്ഷിസഹകരണത്തിനായി ഇന്ത്യയും റഷ്യയും ധാരണാപത്രം ഒപ്പുവെക്കുന്നതിനു മന്ത്രിസഭയുടെ അനുമതി

റോഡ് ഗതാഗതത്തിലും റോഡ് വ്യവസായത്തിലും ഉഭയകക്ഷിസഹകരണത്തിനായി ഇന്ത്യയും റഷ്യയും ധാരണാപത്രം ഒപ്പുവെക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. റഷ്യന്‍ പ്രസിഡന്റിന്റെ വരാനിരിക്കുന്ന ഇന്ത്യാ സന്ദര്‍ശന വേളയില്‍ ധാരണാപത്രം ഒപ്പുവെക്കപ്പെടും. ഗതാഗത, ദേശീയപാതാ മേഖലകളില്‍ സഹകരിക്കുന്നതിനായി ഔദ്യോഗിക വേദി വികസിപ്പിച്ചെടുക്കുന്നതിനും ആരംഭിക്കുന്നതിനുമായി റോഡ് ഗതാഗതം, റോഡ് വ്യവസായം എന്നീ മേഖലകളില്‍ ധാരണാപത്രം തയ്യാറാക്കുന്നതിനായി ഇരു രാജ്യങ്ങളും ചര്‍ച്ച നടത്തിവരികയായിരുന്നു. റോഡ് ഗതാഗതം, റോഡ് വ്യവസായം എന്നീ മേഖലകളിലുള്ള പരസ്പര സഹകരണം ഇരു രാജ്യങ്ങള്‍ക്കും നേട്ടമാകും. റഷ്യയുമായുള്ള മെച്ചപ്പെട്ട സഹകരണം റോഡ് ഗതാഗതം, റോഡ് വ്യവസായം, ഇന്റലിജന്റ് ട്രാന്‍സ്‌പോര്‍ട്ട് സിസ്റ്റം (ഐ.ടി.എസ്.) എന്നീ മേഖലകളില്‍ ദീര്‍ഘകാലീനവും ഫലപ്രദവുമായ ഉഭയകക്ഷിബന്ധം സ്ഥാപിതമാകുന്നതിനു സഹായകമാകും. ഇത് റോഡ് അടിസ്ഥാന സൗകര്യവും റോഡ് ശൃംഖലാ നിയന്ത്രണവും, ഗതാഗത നയം, സാങ്കേതികവിദ്യ, രാജ്യത്തെ ഹൈവേകളുടെ നിര്‍മാണത്തിനും നടത്തിപ്പിനുമുള്ള മാനദണ്ഡങ്ങള്‍ എന്നിവയ്ക്കു സഹായകമായിത്തീരുകയും ഇന്ത്യയും റഷ്യയും തമ്മിലുള്ള സഹകരണവും ഉഭയകക്ഷിബന്ധവും മെച്ചപ്പെടാന്‍ കാരണമായിത്തീരുകയും ചെയ്യും. പശ്ചാത്തലം: ഇന്ത്യയും റഷ്യയും തമ്മില്‍ ദീര്‍ഘകാലമായ ബന്ധമുണ്ടെന്നു മാത്രമല്ല, നയതന്ത്രപരമായ പങ്കാളിത്തത്തോടെ ശക്തമായ ധനകാര്യ ബന്ധം പുലര്‍ത്തുന്നുമുണ്ട്. ഉപഗ്രഹാധിഷ്ഠിത ടോളിങ് സൊലൂഷ്യന്‍സില്‍ റഷ്യ സാങ്കേതിക പരിഹാരം വികസിപ്പിച്ചിട്ടുണ്ട്. ക്രാഷ് റിപ്പോര്‍ട്ടിങ്, മോണിറ്ററിങ് സംവിധാനങ്ങള്‍ ഉള്‍പ്പെടെ ആധുനിക ഇന്റലിജന്റ് ട്രാഫിക് മാനേജ്‌മെന്റ് സിസ്റ്റം സ്വീകരിച്ചിട്ടുമുണ്ട്. റോഡ് ഗതാഗത രംഗത്ത് റഷ്യക്കുള്ള സാങ്കേതിക മികവ് പരിഗണിക്കുമ്പോള്‍ ആ രാഷ്ട്രവുമായി അടുത്ത ബന്ധം സ്ഥാപിക്കുകവഴി അത്തരം അറിവുകള്‍ നേടിയെടുക്കുന്നത് അഭികാമ്യമാണ്. ഹൈവേ അടിസ്ഥാനസൗകര്യം വര്‍ധിപ്പിക്കാനുള്ള പദ്ധതികള്‍ ഇന്ത്യ അതിവേഗം നടപ്പാക്കിവരികയാണ്. റോഡ് അടിസ്ഥാനസൗകര്യം പൂര്‍ണ അര്‍ഥത്തില്‍ ഉപയോഗപ്പെടുത്താനായി ഗതാഗത രംഗത്തെ ഉല്‍പാദന ക്ഷമതയും സുരക്ഷയും വര്‍ധിപ്പിക്കാനുള്ള സാങ്കേതിക വിദ്യ ഉപയോഗപ്പെടുത്തേണ്ടത് അനിവാര്യമാണ്. ചരക്കുനീക്കത്തിനുള്ള ചെലവു കുറച്ചുകൊണ്ടുവരാന്‍ ഇതു സഹായകമാവുകയും ചെയ്യും. ഹൈവേകളും എക്‌സ്പ്രസ് വേകളും വളരെയധികം വികസിപ്പിക്കാനുള്ള ഇന്ത്യയുടെ പദ്ധതി റഷ്യയിലെ അടിസ്ഥാനസൗകര്യ വികസന സ്ഥാപനങ്ങള്‍ക്ക് ആകര്‍ഷകമായ അവസരമാണ്. ഇരു രാജ്യങ്ങളും തമ്മിലുള്ള പങ്കാളിത്തം, നടത്തിപ്പു സംബന്ധിച്ച കാര്യങ്ങളില്‍ ആശയവിനിമയം നടത്തുന്നതിനു വേദി ഒരുക്കുകയും ഇരു രാജ്യങ്ങളും അംഗങ്ങളായ രാജ്യാന്തര സംഘങ്ങളിലും വേദികളിലും ഉള്ള പ്രവര്‍ത്തനങ്ങള്‍ക്കു സഹായകമായിത്തീരുകയും ചെയ്യും.
പരിസ്ഥിതിസഹകരണത്തിനായി ഇന്ത്യയും ജപ്പാനുമായുള്ള ധാരണാപത്രത്തിന് മന്ത്രിസഭ അനുമതി നല്‍കി

ഇന്ത്യയും ജപ്പാനുമായി സഹകരിക്കുന്നതിനുള്ള കരാറിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതില്‍ ചേര്‍ന്ന കേന്ദ്രമന്ത്രിസഭാ യോഗം മുന്‍കാല പ്രാബല്യത്തോടെ അംഗീകാരം നല്‍കി. ബഹുമാനപ്പെട്ട പ്രധാനമന്ത്രിയുടെ ജപ്പാന്‍ സന്ദര്‍ശനത്തിനിടെ 2018 ഒക്ടോബര്‍ 29നാണു കരാര്‍ ഒപ്പുവെക്കപ്പെട്ടത്. നേട്ടങ്ങള്‍: ഇരു രാജ്യങ്ങളിലെയും നിയമത്തിന്റെയും നിയമവ്യവസ്ഥയുടെയും അടിസ്ഥാനത്തില്‍ ഇന്ത്യയും ജപ്പാനും തമ്മില്‍ പരിസ്ഥിതി സംരക്ഷണം, പ്രകൃതിവിഭവങ്ങളുടെ പരിപാലനം എന്നീ കാര്യങ്ങളില്‍ തുല്യതയുടെയും പരസ്പര നേട്ടത്തിന്റെയും അടിസ്ഥാനത്തില്‍ അടുപ്പമേറിയതും ദീര്‍ഘകാലത്തേക്കു നിലനില്‍ക്കുന്നതുമായ സഹകരണം ഉറപ്പാക്കുന്നതിനു കരാര്‍ സഹായകമാകും. ഇരു രാജ്യങ്ങളും തമ്മില്‍ അറിവും സാങ്കേതികവിദ്യയും കൈമാറുന്നതിനും കരാര്‍ വ്യവസ്ഥ ചെയ്യുന്നു. പാരിസ്ഥിതിക തകര്‍ച്ച സമൂഹത്തില്‍ മെച്ചപ്പെട്ട നിലയില്‍ കഴിയുന്നവരേക്കാള്‍ ബാധിക്കുക സാമൂഹികമായും സാമ്പത്തികമായും പിന്നാക്കം നില്‍ക്കുന്നവരെയാണ്. പാരിസ്ഥിതിക തകര്‍ച്ചയെ നേരിടാനുള്ള ഏതു ശ്രമവും സമൂഹത്തിലെ എല്ലാ വിഭാഗങ്ങള്‍ക്കും മെച്ചമാര്‍ന്ന പാരിസ്ഥിതിക വിഭവങ്ങള്‍ ലഭ്യമാക്കുക വഴി പാരിസ്ഥിതിക തുല്യതയിലേക്കു നയിക്കും. മെച്ചപ്പെട്ട നിലയില്‍ പരിസ്ഥിതി സംരക്ഷിക്കുന്നതിനും കാലാവസ്ഥാ വ്യതിയാനം പരിപാലിക്കുന്നതിനും ജൈവവൈവിധ്യം സംരക്ഷിക്കുന്നതിനും ഉതകുന്ന നൂതന സാങ്കേതിക വിദ്യയും മികച്ച പ്രവര്‍ത്തന രീതിയും കരാര്‍ വഴി ലഭിക്കുമെന്നാണു കരുതുന്നത്.
ഇന്ത്യ, സൗത്ത് ആഫ്രിക്ക സംയുക്ത തപാല്‍ സ്റ്റാമ്പ്

ഇന്ത്യയും, ദക്ഷിണാഫ്രിക്കയും തമ്മിലുള്ള 20 വര്‍ഷത്തെ തന്ത്രപരമായ പങ്കാളിത്തം എന്ന വിഷയത്തില്‍ ഇരുരാജ്യങ്ങളും സംയുക്തമായി തപാല്‍ സ്റ്റാമ്പ് പുറപ്പെടുവിച്ചതിനെ പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം മുന്‍കാല പ്രാബല്യത്തോടെ അംഗീകാരം നല്‍കി. ഇക്കൊല്ലം ജൂണ്‍ മാസത്തിലാണ് സംയുക്ത തപാല്‍ സ്റ്റാമ്പുകള്‍ പുറത്തിറക്കിയത്. ഇന്ത്യയുടെ ദീന്‍ ദയാല്‍ ഉപാദ്ധ്യയയുടെയും, ദക്ഷിണാഫ്രിക്കയുടെ റെജിനാള്‍ഡ് ടാമ്പോയുടെയും ചിത്രങ്ങള്‍ ആലേഖനം ചെയ്തവയാണ് സ്റ്റാമ്പുകള്‍. ഇത് സംബന്ധിച്ച് ധാരണാപത്രത്തില്‍ 2018 മേയില്‍ ഒപ്പ് വച്ചിട്ടുണ്ട്.
നാലാമത് അന്താരാഷ്ട്ര യോഗാ ദിനത്തില്‍ പ്രധാനമന്ത്രിയുടെ അഭിസംബോധന

ലോകത്തെ ഒന്നിപ്പിക്കുന്ന ശക്തികളില്‍ ഏറ്റവും കരുത്തുറ്റ ഒന്നായി യോഗ മാറിയിരിക്കുകയാണെന്ന് പ്രധാനമന്ത്രി ശ്രീ. നരേന്ദ്ര മോദി പറഞ്ഞു. നാലാമത് അന്താരാഷ്ട്ര യോഗാ ദിനത്തോടനുബന്ധിച്ച് ഉത്തരാഖണ്ഡിലെ ഡെറാഡൂണിലുള്ള വന ഗവേഷണ ഇന്‍സ്റ്റിറ്റ്യൂട്ട് ക്യാമ്പസില്‍ വന്‍ ജനാവലിയെ അഭിസംബോധന ചെയ്യുകയായിരുന്നു അദ്ദേഹം. അന്‍പതിനായിരത്തോളം പേരോടൊപ്പം പ്രധാനമന്ത്രി യോഗാസനം, പ്രാണായാമം, ധ്യാനം എന്നിവ അനുഷ്ഠിച്ചു. ‘സൂര്യന്റെ പ്രകാശത്തോടും, ഇളം ചൂടിനോടുമൊപ്പം ലോകമെങ്ങുമുള്ള ജനങ്ങള്‍ യോഗയേയും സ്വാഗതം ചെയ്യുന്നുവെന്നത് എല്ലാവര്‍ക്കും അഭിമാനത്തിന്റെ നിമിഷമാണ്. ഡെറാഡൂണ്‍ മുതല്‍ ഡബ്ലിന്‍ വരെയും, ഷാങ്ഹായ് മുതല്‍ ചിക്കാഗോ വരെയും, ജക്കാര്‍ത്ത മുതല്‍ ജോഹന്നാസ്ബര്‍ഗ് വരെയും യോഗ ഇന്ന് എല്ലായിടത്തും പരന്നിരിക്കുകയാണ്,’ പ്രധാനമന്ത്രി പറഞ്ഞു. ലോകമെമ്പാടുമുള്ള യോഗാ പ്രേമികള്‍ക്ക് വ്യക്തമായ സന്ദേശം നല്‍കിക്കൊണ്ട്, ലോകം മൊത്തം യോഗയെ പുണര്‍ന്നിരിക്കുന്നുവെന്നും ഓരോ വര്‍ഷവും അന്താരാഷ്ട്ര യോഗാ ദിനം ആഘോഷിക്കുന്ന രീതികള്‍ അതിന്റെ സൂചനയാണെന്നും പ്രധാനമന്ത്രി പറഞ്ഞു. ആയുരാരോഗ്യ സൗഖ്യത്തിനുള്ള ഏറ്റവും വലിയ ജനകീയ മുന്നേറ്റങ്ങളിലൊന്നായി യോഗാദിനം മാറിയിരിക്കുകയാണെന്നും അദ്ദേഹം കൂട്ടിച്ചേര്‍ത്തു. ലോകത്തെ മറ്റുള്ളവര്‍ നമ്മെ ബഹുമാനിക്കണമെങ്കില്‍ നാം നമ്മുടെ സ്വന്തം പൈതൃകത്തെയും, പാരമ്പര്യത്തെയും ആദരിക്കാന്‍ മടി കാട്ടരുതെന്ന് പ്രധാനമന്ത്രി പറഞ്ഞു. യോഗ പുരാതനമാണെങ്കിലും ആധുനികവും കൂടിയാണ്, അത് സ്ഥിരമാണെങ്കിലും വികസിച്ച് കൊണ്ടിരിക്കുന്നതുമാണ്. ഇതാണ് യോഗയുടെ സൗന്ദര്യവും. നമ്മുടെ ഇന്നലകളുടെയും, ഇന്നിന്റെയും നന്മ ഉള്‍ക്കൊള്ളുന്ന യോഗ നമ്മുടെ ഭാവിക്കായി ഒരു പ്രകാശ കിരണവും പ്രദാനം ചെയ്യുന്നു. യോഗയുടെ ശക്തിയെ കുറിച്ച് പരാമര്‍ശിക്കവെ, വ്യക്തികള്‍ എന്ന നിലയ്ക്കും, സമൂഹമെന്ന നിലയ്ക്കും ജനങ്ങള്‍ അഭിമുഖീകരിക്കുന്ന മിക്ക പ്രശ്‌നങ്ങള്‍ക്കുമുള്ള യോഗയില്‍ ഉണ്ടെന്ന് പ്രധാനമന്ത്രി പറഞ്ഞു. അനാവശ്യ ആശങ്കകളും, സമ്മര്‍ദ്ദങ്ങളും ഒഴിവാക്കിക്കൊണ്ട് ശാന്തവും, സര്‍ഗാത്മകവും, സംതൃപ്തവുമായ ഒരു ജീവിതത്തിലേയ്ക്ക് നയിക്കാന്‍ യോഗയിലൂടെ കഴിയും. ‘വിഭജിക്കുന്നതിന് പകരം യോഗ ഒന്നിപ്പിക്കുന്നു. കൂടുതല്‍ വിദ്വേഷം സൃഷ്ടിക്കുന്നതിന് പകരം യോഗ ഉള്‍ക്കൊള്ളുന്നു. ക്ലേശം വര്‍ദ്ധിപ്പിക്കുന്നതിന് പകരം യോഗ സുഖപ്പെടുത്തുന്നു,’ പ്രധാനമന്ത്രി കൂട്ടിച്ചേര്‍ത്തു.